མི་དབང་མངའ་བདག་རིན་པོ་ཆེའི་གསེར་ཁྲི་དང་ཡིག་ཚང་དེ་ལས་གཞན་ལྷན་རྒྱས་གཞུང་ཚོགས་ཀྱི་ཡིག་ཚང་ཡང་རྫོང་འདི་ནང་ཨིནམ་ལས་རྫོང་འདི་ག་ནི་བ་ཁག་ཆེ་ཏོག་ཏོ་ཅིག་ཨིན།དེ་གིས་མ་ཚད་པར་རྒྱལ་ཡོངས་ཚོགས་ཁང་དང་ཡིག་ཚང་གཞན་གྱི་རིགས་ཡང་ཆུ་ཕར་ཁར་རྫོང་གི་གདོང་ཕྱོགས་ལུ་ག་ནི་བ་ཉམས་དགའ་ཏོག་ཏོ་དང་འཇའ་མཆིས་ཆི་སྦེ་ཡོདཔ་ཨིན།འབྲུག་གི་རྒྱལ་ཡོངས་དཔེ་མཛོད་འདི་བཀྲིས་ཆོས་རྫོང་གི་ཉེ་འདབས་་ལུ་ཆགས་ཏེ་ཡོདཔ་དང་དེ་ནང་ལུ་འབྲུག་གི་སྔོན་རབས་དང་ནངས་པའི་ཆོས་དང་འབྲེལ་བའི་རིག་གནས་དང་གཞུང་ཚུ་ཡོདཔ་ཨིན།འབྲུག་གི་ལམ་སྲོལ་མི་ཉམས་གོང་དུ་སྤེལ་མི་ལྷ་བྲིས་སློབ་གྲྭ་ནང་ལུ་ལྷ་བྲིས་དང་འཇིམ་བཟོ་དེ་ལས་འདམ་ལཱ་ལ་སོགས་པའི་གྲུབ་འབྲས་ཚུ་སྟོན་ནི་ཡོད་པའི་ཁར་སྟོན་ཁང་ནང་ལས་རང་ལུགས་ཀྱི་དྲན་ཆས་ཚུ་ཡང་འཐོབ་ཚུགས།རྒྱལ་ས་ལྟེ་བའི་སྦུག་ལུ་ཡོད་པའི་རྗེས་དྲན་ཆོས་རྟེན་འདི་མི་དབང་ཞིང་གཤེགས་རྒྱལ་རབས་གསུམ་པ་འཇིགས་མེད་རྡོ་རྗེ་དབང་ཕྱུག་ལུ་རྗེས་དྲན་གྱི་ཚུལ་ལུ་རྒྱལ་ཡུམ་ཨ་ཞེ་ཕུན་ཚོགས་ཆོས་སྒྲོན་གྱིས་སྤྱི་ལོ་༡༩༧༤ལུ་བཞེངས་གནང་ནུག།མཆོད་རྟེན་འདི་ནང་གསང་སྔགས་ཀྱི་སྐུ་རིགས་ཚུ་ཡོདཔ་ཨིན།འབྲུག་གི་ལག་བཟོ་ཚོང་ཁང་གིས་ཐགས་རིགས་དང་ལག་བཟོའི་རིགས་ཚུ་འགྲེམ་སྟོན་འབདཝ་ཨིནམ་དང་ཐགས་རིགས་འགྲེམ་སྟོན་ཁང་གིས་ཐགས་ཀྱི་རིག་རྩལ་དང་དེའི་ཐོན་བསྐྱེད་དེ་ལས་རང་ལུགས་འབྲུག་པའི་གྱོན་ཆས་ཚུ་འགྲེམ་སྟོན་འབདཝ་ཨིན།གཞན་ཡང་སངྱས་སྒང་ལུ་འགྱོ་བ་ཅིན་ཐིམ་ཕུག་ཁྲོམ་ཡང་ཧིང་སངས་སངས་སྦེ་མཐོང་ཚུགས་པའི་ཁར་ལམ་ཁ་ལུ་ཡང་ང་བཅས་ར་འབྲུག་རྒྱལ་ཡོངས་ཀྱི་སེམས་ཅན་གྲོང་གྱིམ་ཙེ་ཡང་མཐོང་ཚུགས།དེ་བཟུམ་སྦེ་གཟའ་ཉིམ་དང་ཟླ་བའི་ཚེ་ཚོད་བསྲེ་ཁྲོམ་ཁར་འགྱོ་བ་ཅིན་མི་དྲག་གཞན་ཆེ་ཆུང་མེད་པར་ཚོད་བསྲེ་དང་ཤིང་འབྲས་ལ་སོགས་པ་ཚུ་ཉོ་བ་འོང་ས་དང་ཉོ་སྟེ་ལོག་འགྱོ་མི་ལེ་ཤ་ཅིག་དང་འཕྱད་ཚུགས།དེ་ཚུ་ལས་ལྷག་པའི་སྤྲོ་བ་གཞན་ཐིམ་ཕུག་ལས་བྱང་ཁ་ཐུག་ལུ་ལྕགས་རི་དང་རྟ་མགོ་གནས་མཇལ་ནི་ཡོད།གནས་གཉིས་མཇལ་བ་འགྱོ་སའི་ལམ་ཁར་བདེ་ཆེན་ཆོས་གླིང་ཕོ་བྲང་དང་སྤང་རི་ཟམ་པའི་ལྷ་ཁང་དེ་ལས་དེའི་ཉེ་འདབས་ཀྱི་གཡུས་ཚན་ཚུ་ཡང་མཐོང་ནི་ཡོད།